**OSNOVNA ŠKOLA RUDEŠ**

Jablanska 51, Zagreb

Tel.: 01/3861-584

Fax.: 01/3878-735

e-mail: [ured@os-rudes-zg.skole.hr](mailto:ured@os-rudes-zg.skole.hr)

**ZAPISNIK 5. SJEDNICE ŠKOLSKOG ODBORA**

5. sjednica Školskog odbora održana je 26.11.2021.

Sjednica je započela u 19:15, a završila 20:30

Sjednici su bili nazočni članovi Školskog odbora Krešimir Erdelja (predsjednik ŠO), Josipa Mesić, Martina Brdarić Borčić i Ojdana Rajić Azinović (zamjenica predsjednika ŠO)

Na sjednici je bila prisutna ravnateljica mr.sc. Anđelka Jalušić te tajnica škole gđa. Zrinka Prugovečki. Grad još nije imenovao svoje članove za Školski odbor OŠ Rudeš.

Predsjednik ŠO Krešimir Erdelja pročitao je dnevni red te su se svi sudionici složili s predloženim:

1. Verifikacija zapisnika s prethodne sjednice školskog odbora

2. Analiza Zapisnika o obavljenoj kontroli namjenskog korištenja proračunskih sredstava i vlastitih prihoda OŠ Rudeš (nadzor je obavio Gradski ured za obrazovanje)

3. Razno

**1. Verifikacija zapisnika s prethodne sjednice Školskog odbora**

Predstavnica Vijeća roditelja gđa. Ojdana Rajić Azinović bila je zapisničar na 4. sjednici Školskog odbora te je pročitala zapisnik sa sjednice Školskog odbora održane 29.10.2021.

Uz dvije izmjene članovi Školskog odbora su verificirali zapisnik s 4. sjednice.

**2. Analiza Zapisnika o obavljenoj kontroli namjenskog korištenja proračunskih sredstava i**

**vlastitih prihoda OŠ Rudeš (nadzor je obavio Gradski ured za obrazovanje)**

Na zahtjev predsjednika školskog odbora, Gradski ured za obrazovanje je obavio kontrolu namjenskog korištenja proračunskih sredstava i vlastitih prihoda OŠ Rudeš. Predsjednik školskog odbora je još jednom istaknuo dijelove dostavljenog zapisnika (članovi Školskog odbora su dobili cijeli zapisnik na uvid ranije te su upoznati s cijelim sadržajem istog). Navodi da je iz zapisnika o provedenoj kontroli (Klasa: 602-02/21-001/1516; Ur.broj: 251-10-11-21-3) od 11. studenog 2021., nedvojbeno proizlazi da je ravnateljica prekršila spomenuti članak 125., stavak 2. Zakona o odgoju i obrazovanju kao i članak 57. Statuta OŠ Rudeš te članak 10. Pravilnika o jednostavnoj nabavi. Iz zapisnika o provedenoj kontroli ističe da je radna skupina Gradskog ureda za obrazovanje (u sastavu Mihaela Adamović, Ante Aralica, Krešimir Štimac i Zrinka Lochert) utvrdila da postupak javne nabave nije proveden sukladno Pravilniku o jednostavnoj nabavi čl. 10., da se prihodi u glavnim knjigama za 2019., 2020. i 2021. ne vode prema izvorima financiranja, a analogno tome niti rashodi odnosno plaćanja se ne mogu utvrditi prema izvorima prihoda iz kojih su financirani, da je OŠ Rudeš zaprimala, prihvaćala i knjižila fakture za koje ne postoji prethodni ugovor ili narudžbenica i to je utvrđeno u dva navrata (24. rujna 2020. godine na 84.477,50 kn i 31. listopada 2020. godine 78.050,00 kn, obje izdane od tvrtke Smuđin d.o.o.), da iz dostavljene dokumentacije jasno i nedvojbeno proizlazi da nije pravilno primijenjen čl. 29., stavak 4. Statuta Škole te da je ravnateljica prekršila čl. 57. Statuta škole jer su bez znanja Školskog odbora te bez suglasnosti gradonačelnika grada Zagreba 3. siječnja 2020. sklopljena dva istovjetna ugovora o poslovno-tehničkoj suradnji između OŠ Rudeš i tvrtke Smuđin d.o.o (Košnička ulica 1, Zagreb) te između OŠ Rudeš i tvrtke Terranova projekti d.o.o. (Injatička 12, Zagreb). Navodi da je na temelju tih ugovora navedenim tvrtkama ukupno isplaćeno 506.629,75 kn. Ističe da s obzirom na sve navedeno, Školski odbor je dužan postupiti u skladu sa Zakonom o odgoju i obrazovanju u osnovnim i srednjim školama, čl. 118. te Statutom OŠ Rudeš, čl. 75. u kojem stoji da Školski odbor imenuje i razrješuje ravnatelja. Čl. 130., stavak 1., Zakona o odgoju i obrazovanju u osnovnim i srednjim školama kaže da je Školski odbor dužan razriješiti ravnatelja i prije isteka roka na koji je imenovan, ako se utvrdi da su se stekli uvjeti za razrješenje, propisani Zakonom o ustanovama, da ravnatelj krši obveze iz ugovora iz čl. 128. stavka 1. Zakona ili da ravnatelj zanemaruje obveze poslovodnog i stručnog voditelja školske ustanove.

Predsjednik Školskog odbora predložio je da se pokrene procedura razrješenja ravnateljice Anđelke Jalušić. Od ravnateljice se treba u primjerenom roku (koji se dogovara na tekućoj sjednici) u pisanoj formi dobiti očitovanje na sljedeća pitanja:

1. Zašto postupak javne nabave u OŠ Rudeš nije proveden sukladno Pravilniku o jednostavnoj nabavi, čl. 10.?

2. Zašto se prihodi u glavnim knjigama za 2019., 2020. i 2021. godinu ne vode prema izvorima finanicranja, a analgono tome niti rashodi odnosno plaćanja se ne mogu utvrditi prema izvorima prihoda iz kojih su financirani?

3. Zašto je OŠ Rudeš zaprimala, prihvaćala i knjižila fakture za koje ne postoje prethodni ugovor ili narudzbenica i to je utvrđeno u dva navrata, 24. rujna 2020. godine na 84.477,50 kn i 31. listopada 2020. godine 78.050,00 kn, obje izdane od tvrtke Smuđin d.o.o.?

4. Zašto nije pravilno primjenjen čl. 29., stavak 4. Statuta škole te zašto je ravnateljica prekršila čl. 57., Statuta škole jer su bez znanja Školskog odbora te bez suglasnosti gradonačelnika grada Zagreba 3. siječnja 2020. sklopljena dva istovjetna ugovora o poslovno-tehničkoj suradnji između OŠ Rudeš i tvrtke Smuđin d.o.o (Košnička ulica 1, Zagreb) te između OŠ Rudeš i tvrtke Terranova projekti d.o.o. (Injatička 12, Zagreb)? Na temelju tih ugovora navedenim tvrtkama ukupno isplaćeno 506.629,75 kn premda članak 57. Statuta škole jasno propisuje da ravnatelj škole sklapa samostalno pravne poslove o stjecanju, opterećivanju ili otuđivanju pokretne imovine te o investicijskim radovima do 20.000,00 kn bez PDV-a, a preko 20.000,00 kn bez PDV-a prema prethodnoj odluci Školskog odbora, odnosno suglasnosti osnivača.

Krešimir Erdelja smatra da Školski odbor treba dva od ova četiri pitanja postaviti i školskoj računovotkinji te tražiti i njezino pisano očitovanje u istoj formi za sljedeća dva pitanja:

2. Zašto se prihodi u glavnim knjigama za 2019., 2020. i 2021. godinu ne vode prema izvorima finanicranja, a analgono tome niti rashodi odnosno plaćanja se ne mogu utvrditi prema izvorima prihoda iz kojih su financirani.?

3. Zašto je OŠ Rudeš zaprimala, prihvaćala i knjižila fakture za koje ne postoje prethodni ugovor ili narudzbenica i to je utvrđeno u dva navrata, 24. rujna 2020. godine na 84.477,50 kn i 31. listopada 2020. godine 78.050,00 kn, obje izdane od tvrtke Smuđin d.o.o.?

Zatim je zamolio preostale članove Školskog odbora da iznesu svoje mišljenje.

Potpredsjednica Školskog odbora, gđa. Ojdana Rajić Azinović, smatra da je nalaz jasan i konkretan i da je najmanje što Školski odbor može zatražiti je očitovanje, a onda i glasovanje kao što je predsjednik spomenuo. A prema glasovanju će se odrediti neki daljnji koraci Školskog odbora. Smatra da budući da je ravnateljica odgovorna osoba, misli da nema potrebe tražiti očitovanje od računovotkinje već od ravnateljice kao odgovorne osobe. Ravnateljica je tada istaknula da ne može odgovoriti na neka pitanja o glavnoj knjizi jer to radi zajedno s računovotkinjom te nije stručna za sve u vezi toga.

Martina Brdarić Borčić i Josipa Mesić su rekle da ravnateljica mora imati priliku izreći svoje mišljenje te napisati očitovanje. Nisu bile za pokretanje postupka razrješenja dok ne vide očitovanje.

Ravnateljica Anđelka Jalušić je rekla da je s računovotkinjom bila na razgovoru u Gradskom uredu za obrazovanje te da su s g. Aralicom i g. Štimcem prošle kroz sve račune, što je plaćeno i što nije plaćeno, svaku stavku i svaku kvadraturu. Ukupna cijena je oko 462.000,00 kn. Navodi da su prošli kroz sedam računa, a za dva računa nije raspisano za što se točno potrošilo. Ističe da nije točna brojka od 506.629,75 kn koju spominje Krešimir Erdelja s čime se on nije složio jer se te brojke navode u zapisniku o obavljenom nadzoru. Rekla je da je spremna odgovarati za sve što je napravljeno i da sve što je škola dobila je uloženo u školu. Istaknula je da je na jednom seminaru održanom 2017. godine netko pitao za javne donacije i da je rečeno da javne donacije ne spadaju pod javnu nabavu. Od 1. travnja 2020. je bila sama, nije bilo tajnice. Ravnateljica prihvaća kao pogrešku da nije pitala za savjet Gradski ured. Navodi da je odnijela sve dokumente u Gradski ured i ističe da ono što je problematično što predsjednik školskog odbora točno zbraja u navedeni iznos.

Tajnica škole, gđa. Zrinka Prugovečki je rekla da je bilo proceduralnih propusta i grešaka, ali da bi trebalo imati na umu da je ravnateljica bila sama i da se dogodio covid i da je morala hitno rješavati neke stvari. Krešimir Erdelja ističe da je ravnateljica sama donijela odluku bez bivšeg saziva Školskog odbora te da je tri dana nakon što je sjeo novac potpisala ugovore, a da je Školski odbor je o tome odlučivao pola godine kasnije.

Tajnica gđa. Zrinka Prugovečki je rekla da je ista radna skupina koja je donijela zapisnik rekla ravnateljici i računovotkinji da su im predali sve papire bez da se nešto skrivalo.

Nakon kraće rasprave članovi Školskog odbora su se složili da se od ravnateljice najprije zatraži pisano očitovanje na već spomenuta pitanja. Rok za dostavu pisanog očitovanja je 30.11.2021.

Sljedeća sjednica Školskog odbora održat će se u ponedjeljak, 6.12.2021.

Josipa Mesić se obratila predsjedniku školskog odbora i istakla dio iz elektroničke pošte Gradskog ureda u kojoj je došao zapisnik nadzora gdje je jasno vidljivo kome je točno namijenjen zapisnik te da nije trebao zapisnik staviti na oglasnu ploču u zbornicu. Martina Brdarić Borčić je rekla da je trebao prvo čekati očitovanje preostalih članova školskog odbora. Krešimir Erdelja je rekao da misli da ljudi moraju sa svim biti upoznati.

**3. Razno**

Tajnica gđa. Zrinka Prugovečki je upozorila članove Školskog odbora da trebaju voditi računa o vremenskim rokovima vezanim za Natječaj za izbor ravnatelja koji je u tijeku. Obavijestila je članove školskog odbora da je kontaktirala Gradski ured za odgoj i obrazovanje i da su joj odgovorili da je izbor članova za Školski odbor od strane Osnivača u tijeku i da će škola biti obaviještena kada se imenuju članovi. Istaknula je da bi izbor ravnatelja bio valjan, jedan kandidat mora dobiti 4 glasa. Ako ni jedan kandidat ne dobije 4 glasa, onda se natječaj poništava te Školski odbor bira v. d. ravnatelja iz reda Učiteljskog vijeća i stručnih suradnika

Tajnica navodi da je do sada v. d. ravnatelj mogao biti do godinu dana, a ako Ministar razriješi ravnatelja, natječaj se mora raspisati unutar mjesec dana.

Školski odbor moli da se, ako je škola u mogućnosti, kupi diktafon za snimanje sjednica.

Gđa. Rajić Azinović spominje da su jedni roditelji zainteresirani za financiranje vanjske ograde oko škole pa moli ravnateljicu da javi kolika bi bila cijena. Ravnateljica je rekla da je pitala izvođače radova na igralištu da joj daju ponudu te je dobila odgovor da će ponudu dobiti kada izvođač radova donese u školu preostalu dokumentaciju za igralište.

Dogovoreno je da se sljedeća sjednica Školskog odbora održi u ponedjeljak, 6.12.2021. u 19:15 h.

5. sjednica Školskog odbora završila je u 20:30.

Zapisnik vodila: Predsjednik Školskog odbora:

/Josipa Mesić, prof./ /Krešimir Erdelja, prof./